Die NG gemeente Krugersdorp-Noord is 'n gemeente van die Nederduitse Gereformeerde Kerk in die Sinode Goudland (voorheen Wes-Transvaal). Die gemeente is in 1944 as 'n dogtergemeente van die moedergemeente Krugersdorp gestig. Teen 1952 was hier 900 belydende lidmate, dieselfde as in 2013, maar minder as die 934 einde 2014. Die eerste leraar, ds. C.C. van Dyk, vroeër medeleraar van Krugersdorp, is na die nuwe gemeente beroep en op 18 Maart 1944 deur ds. J.C Flemming, later moderator van die Natalse Kerk, bevestig. Hy het hier gebly tot sy aftrede in 1969. Ds. Van Dyk het die hoeksteen van die kerkgebou op 31 Augustus 1946 gelê. Dis ontwerp deur Hendrik Vermooten, wat vir altesaam 144 NG kerke verantwoordelik was, meestal van siersteen en in die Neo-Bisantynse styl. Die kerkgebou is geleë op die hoek van Viljoen- en Derdestraat, Krugersdorp-Noord. Die leraar tans is ds. Jorina Redelinghuys. Hier was einde 2014 289 doop- en 934 belydende lidmate.